b'\n_START_ARTICLE_\nOrdensherre\n_START_PARAGRAPH_\nOrdensherre er den person som besitter \xc3\xb8verste myndighet i en orden, oftest en fyrstelig person som forvalter ordenen som sitt prerogativ. Denne personen kan da ogs\xc3\xa5 omtales som ordenenes suveren. Betegnelsen ordensherre benyttes som regel ikke om \xc3\xb8verste leder i ordener som ikke disponeres som fyrstens personlige rettighet; i stedet betegnes vedkommende da som ordenenes stormester selv om vedkommende er en regjerende monark._NEWLINE_Ordensherren vil fortsette \xc3\xa5 disponere over ordenen selv om kongehuset skulle bli avsatt, da retten til \xc3\xa5 disponere over ordenen f\xc3\xb8lger dynastiet og ikke staten der dette har regjert. En rekke europeiske ordener, eksempelvis  Annunziataordenen, har p\xc3\xa5 denne m\xc3\xa5ten g\xc3\xa5tt fra \xc3\xa5 v\xc3\xa6re en statlig orden i tiden ordenen ble utdelt av et regjerende kongehus, til \xc3\xa5 bli en dynastisk orden etter at dynastiet tapte tronen._NEWLINE_I de to norske ordenene, St. Olavs Orden og Den Kongelige Norske Fortjenstorden, er kongen stormester, og betegnelsen ordensherre benyttes ikke. I Danmark er regjerende monark ordensherre for Elefantordenen og Dannebrogordenen.'